ئۆڵۆمپیادی ھاوینەی ١٩٦٤

ئۆڵۆمپیادی ھاوینەی ١٩٦٤، بە فەرمی بە یارییەکانی ئۆڵۆمپیادی ھەژدەھەم ناسراوە و ھەروەھا بە ئۆڵۆمپیادی تۆکیۆ ١٩٦٤ (، خوێندنەوە:دای جوھاچی-کای ئۆرینپیکو کیۆگی تایکای) ناسراوە، ڕووداوێکی فرە وەرزشی نێودەوڵەتی بوو کە لە ١٠ تا ٢٤ی تشرینی یەکەمی ١٩٦٤ لە تۆکیۆی پایتەختی ژاپۆن بەڕێوەچوو، تۆکیۆ مافی ڕێکخستنی ئۆڵۆمپیادی ھاوینەی ١٩٤٠ی پێبەخشرابوو، بەڵام بەھۆی لەشکرکێشی ژاپۆنەوە بۆ سەر چین مافی ڕێکخستنی لێ سەندرایەوە و گواسترایەوە بۆ ھێلسینکی، پێش ئەوەی لە کۆتاییدا بەھۆی جەنگی جیھانی دووەمەوە یارییەکان ھەڵبوەشێتەوە بۆ ماوەی ١٢ ساڵ. شاری تۆکیۆ لە ٥٥مین دانیشتنی IOC لە ئەڵمانیای ڕۆژاوا لە ٢٦ی ئایاری ١٩٥٩ ھەڵبژێردرا.

یارییەکانی ئۆڵۆمپیادی ھاوینەی ساڵی ١٩٦٤ یەکەم ئۆڵۆمپیاد بوو کە لە ئاسیا بەڕێوەچوو، و یەکەمجار بوو ئەفریقای باشوور بەھۆی بەکارھێنانی سیستەمی ئەپارتاید لە وەرزشدا دوورخرایەوە،لیژنەی ئۆڵۆمپادی نێودەوڵەتی داوای ناردنی شاندێکی تێکەڵی کرد لە وەرزشوانانی سپی پێست و ڕەش پێست بەڵام دوای ئەوەی داواکەیان لەلایەن ئەفریقای باشوورەوە ڕەتکرایەوە، ئەوان لە بەشداریکردن دوور خرانەوە. ھەروەھا یارییەکانی پارالمپیکی ھاوینەی ١٩٦٤یش بەھەمان شێوە لە شاری تۆکیۆ بەڕێوەچوون. ئەمریکا زۆرترین مەدالیای زێڕی بەدەستھێناوە، یەکێتی سۆڤیەت زۆرترین مەدالیای گشتی بەدەستھێناوە. تۆکیۆ دوای ئەوەی میوانداری ئۆڵۆمپیادی ھاوینەی ٢٠٢٠ی کرد، بووە یەکەم شاری ئاسیا کە دوو جار میوانداری یارییەکانی ئۆڵۆمپیادی ھاوینە بکات. ھەروەھا ژاپۆن دوو جار میوانداری ئۆڵۆمپیادی زستانەی کردووە ساپۆرۆ ١٩٧٢ و ناگانۆ ١٩٩٨.

 سەرچاوەکان 

پۆل:ئۆڵۆمپیادی ھاوینە بەپێی ساڵ
پۆل:ئۆڵمپیکی ھاوینەی ١٩٦٤